Moorea
Moorea (tahitianisch Mo’orea), elteri Nääme Aimeho oder Eimeo (Cook), Santo Domingo (Boenechea) und York Island (Wallis), isch en Insle im Süd-Pazifik, wo politisch zu Franzöösisch-Polynesie ghöört. Si het e Flechi vo 133 km² und öbbe 16 Duusig Iiwooner.

Geografii 
Moorea ghöört geografisch zu de Gsellschaftsinsle (), gnauer zu de Insle über em Wind (frz. ). Si isch die chliineri Schwöster vo Tahiti und mä cha sä vo Tahiti us gsee. Zwüschene isch e Meerängi wo 17 km bräit isch.

In dr Legände häisst s, ass Moorea d Ruggeflosse vom ene groosse Fisch sig. D Insle het öbbe d Form vom ene gliichsitige Dreiegg. Uf sinere nördlige Site het s zwäi diefi Buchte, d Baie de Cook (Cook’s Bay) und d Baie d’Opunohu. E Gebirgszug wo d Form vom ene V het und im Durchschnitt 800 m hooch isch, däilt d Insle in e Nord- und e Südhelfti und isch d Wasserschäide. E Hufe Fliessgwässer häi stäili Dääler usgrabt. Die höggsti Erheebig isch dr Mont Tohiea (au Tohivea gschriibe) mit ere Hööchi vo 1'207 m.

Vor em Nordwestspitz lige die bäide umbewoonte Insle, Motu Tiahura und Fareone.

Wirtschaft
Vili Lüt halte Moorea für die schönsti Insle vo ganz Polynesie und e Hufe Turiste chömme sit de 1960er Joor uf d Insle. Hützudags het s vor allem Luxushotel dört.

D Iiwooner bedriibe au e chli Landwirtschaft und broduziere Tahiti-Vanille , e chli Kopra , Brotfrücht, Yams, Taro, Süesshärdöpfel, Banane, Kokosnüss und anderi dropischi und subdropischi Frücht.

Weblingg

Fuessnoote

Gsellschaftsinsle
Insle in Australie und Ozeanie
Insle (Pazifische Ozean)
Atoll